ไทยพาณิชย์เปิดขายคืนกองทุนผ่านโทรศัพท์
บลจ.ไทยพาณิชย์ ยังเปิดบริการตามปกติและให้ขายคืนกองทุนทางโทรศัพท์ในช่วงวิกฤตน้ำท่วม พร้อมส่ง 2 กองทุนใหม่ขายถึง 14 พ.ย.นี้
30 ต.ค. 2565

บลจ.ไทยพาณิชย์ ยังเปิดบริการตามปกติและให้ขายคืนกองทุนทางโทรศัพท์ในช่วงวิกฤตน้ำท่วม พร้อมส่ง 2 กองทุนใหม่ขายถึง 14 พ.ย.นี้
นางโชติกา สวนานนท์  กรรมการผู้อำนวยการ  บริษัทหลักทรัพย์จัดการกองทุน  (บลจ.) ไทยพาณิชย์  เปิดเผยว่า  บริษัทฯ  ยังเปิดให้บริการได้ตามปกติ โดยย้ายสำนักงานชั่วคราวไปยังธนาคารไทยพาณิชย์ สาขาพระราม 4 บริเวณใกล้แยกกล้วยน้ำไท ตั้งแต่วันที่ 4 พ.ย.ที่ผ่านมาเพื่อให้ผู้ลงทุนซื้อขายกองทุนได้ตามปกติ พร้อมทั้งเปิดให้ขายคืนหน่วยลงทุนทางโทรศัพท์ผ่านเจ้าหน้าที่ลูกค้าสัมพันธ์ได้เป็นกรณีพิเศษเฉพาะในช่วงเวลานี้ ที่โทร. 0-2777-7777 กด 0 กด 6 ระหว่างวันและเวลาทำการ 8.30 น. - 17.00 น.และสามารถถอนเงินสดคืนได้ที่ตู้ ATM 
บริษัทฯยังอยู่ระหว่างเสนอขายกองทุนตราสารหนี้ในประเทศอีก 2 กอง ได้แก่ กองทุนเปิดไทยพาณิชย์ตราสารหนี้ในประเทศ 3M18 มูลค่าโครงการ 10,000 ล้านบาท อายุ 3 เดือน ลงทุนในพันธบัตรรัฐบาลไทย ผสมหุ้นกู้ระยะสั้น ตั๋วแลกเงิน และเงินฝากธนาคารพาณิชย์ คาดผลตอบแทน 3.20%  และ กองทุนเปิดไทยพาณิชย์พันธบัตรรัฐบาล 6 M103 มูลค่าโครงการ 3,000 ล้านบาท อายุ 6 เดือน ลงทุนในตั๋วเงินคลังและเงินฝากออมทรัพย์ คาดผลตอบแทน 3.00% เปิดจองจนถึงวันที่ 14 พ.ย.นี้ ลงทุนขั้นต่ำ 10,000 บาท 
บริษัทฯ ยังได้อำนวยความสะดวกแก่ผู้ถือหน่วยที่ไม่สามารถเดินทางมาทำธุรกรรมที่สาขาธนาคารไทยพาณิชย์ในพื้นที่ๆอาจปิดให้บริการจากปัญหาน้ำท่วมได้ โดยการสามารถใช้ช่องทางการลงทุนผ่านทางอิเล็กทรอนิกส์อื่นๆ เช่น การซื้อขายผ่านระบบอินเตอร์เน็ต หรือ บริการ Easy Fund ผ่านเว็บไซต์ www.scbeasy.com หรือตู้ ATM ของธนาคารไทยพาณิชย์ ที่เปิดให้บริการทุกแห่ง